– Калядны пост – час падрыхтоўкі да вялікага свята Нараджэння Хрыстова. Неабходна, каб за гэты перыяд мы сталі больш чуллівымі, каб словы, што будуць вымаўляцца на набажэнстве, і думкі, якія ў той момант прыходзяць у галаву, пусцілі корні і прабіліся праз таўшчыню нашай штодзённасці. Духоўную глебу нашых сэрцаў трэба разрыхліць і рэгулярна праполваць ад пустазелля, гэта значыць, ад жыццёвай мітусні. Прападобны Сілуан Афонскі кажа так: “Не толькі ў пост – усё жыццё трымай розум свой у пекле і не страчвай надзею”. Важна, каб крок за крокам мы ўсведамлялі сваю грэшнасць і адначасова адчувалі, што, дзякуючы Божай любові і міласэрнасці, можам спадзявацца на выратаванне.